***1.*** ***Кратка обобщена информация за осъществената контролна дейност за месец януари 2017 г. и резултати от извършената контролна дейност.***

За месец февруари 2017 г. служителите от „Контрол и охрана“ в дирекциите на националните паркове са извършили 143 броя проверки на 229 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 751 броя. Съставени са 6 акта за установяване на административни нарушения и са дадени 3 броя предписания. Издадени са 9 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

Приоритет в контролно-охранителната дейност през месец февруари 2017 г. бяха превантивния и текущ контрол по отношение антропогенното въздействие на ползватели и посетители в Национален парк „Пирин“.

Проверки са осъществявани по различно време на денонощието (в ранните и късните часове на денонощието) по отношение на:

* превенция на незаконен добив на дървесина.
* недопускане на ловно бракониерство.

През месеца са извършвани проверки относно въведените забрани с Плана за управление на НП „Пирин“ за каране на ски извън маркираните ски-писти и трасета и използването на моторизирани средства, освен при неотложни дейности в горите и спасителни акции на територията на парка.

Извършвани са проверки относно спазването на дадените условия съгласно становища от Директора на парка и решения на МОСВ.

**2.2. НП „Рила“**

За отчетния период служителите от Дирекция „Контрол и охрана“ в НП „Рила“, извършват проверки в поверените им охранителни участъци за недопускане на бракониерство /лов и нерегламентирана сеч/, както и проверки за състоянието на инфраструктурата и замърсяването с отпадъци.

През месец февруари 2017 г. служители „ПОК“ са съставили 4 бр. констативни протоколи за извършени административна нарушения, като три от тях са за извършване на дейност на територията на „Национален парк Рила“ без съгласуване, и един брой за отсечено и извозено дърво от дървесен вид смърч.

По постъпила докладна за откраднат фотокапан в ПУ Бели Искър е изготвен сигнал и са уведомени органите на МВР – гр. Самоков за предприемане на съответните действия.

**2.3. НП „Централен Балкан“ (НПЦБ)**

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през февруари 2017 г. отново бяха превантивния и текущ контрол по отношение опазване на едрите бозайници горите в граничните зони на Национален парк „Централен Балкан“ (НПЦБ). Основните групи, върху които беше фокусирано вниманието са ловните и дърводобивните бракониери. През месеца бяха планирани и извършени проверки предимно в районите с концентрация на стада от Благороден елен, принудени да търсят храна в ниските южни части на парка, поради обилните снеговалежи образували дебела и трайна снежна покривка. Усилията на парковата охрана бяха насочени в районите, където бяха концентрирани значителна част от стадата на вида и с присъствието си предизвикаха значим интерес от страна на ловните бракониери в тези райони. За целта беше направена организация за сутрешни и вечерни дежурства в тези райони, като в резултат на тези мерки през месеца няма констатирани значителни загуби в следствие на ловно бракониерство. По отношение опазването на горите от посегателства, беше планирана и реализирана контролна и охранителна дейност предимно в достъпните гори на парка, където се очакват опити за незаконна сеч с цел добив на дърва за огрев, като в резултат на това за целия месец февруари, бяха регистрирани общо две нарушения, при които общо незаконно са отрязани 5 бр. дървета.

През месеца бяха планирани и стартираха проверки за наличие на незаконно пашуващи домашни животни в територията на парка, като усилията бяха насочени към свободно и безнадзорно скитащите стада коне. При проверките се установи наличие на съществен брой немаркирани с инжектируем транспордер животни, като за това с нарочно писмо беше уведомена БАБХ.

Проверки са планирани и реализирани в „критичните“ (сутрешни и вечерни) часови пояси на денонощието, в „горещи“ точки на парковата територия, като приоритетни за контрол отново бяха:

* райони с висок риск за ловно бракониерство (предимно зони с концентрация на стада от Благородни елени);
* райони около обекти в парка (предимно обекти с репутация на места за подслон на нарушители);
* зони в ниските горски територии по границата на парка – обект на дърводобивни посегателства;
* териториите в ниските части на деветте резервата в НПЦБ, както и на двата резервата извън парка, управлявани от ДНПЦБ – „Чамджа“ и „Еленова гора“. Особено внимание се отдели по охраната и контрола на поддържан резерват „Чамджа“ с оглед на неговото местоположение (непосредствено до село Христо Даново, общ. Карлово) и социалният статус на местното население в селото;
* пасищата в ниските части на парка, където се концентрират стада от пашуващи без пастир и без издадено от ДНПЦБ разрешително за паша коне.

Осъществяван е текущ и последващ контрол над собственици и ползватели относно спазването на режимите и нормите в защитената територия, като активността в това отношение беше завишена с оглед подобрената метеорологична обстановка на територията на парка и засиленият туристически поток в следствие на това.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.

В резултат на осъществяваната цялостната контролна и охранителна дейност, Националните паркове са защитени територии с познати от обществото, режими и норми.