***1.*** ***Кратка обобщена информация за осъществената контролна дейност за месец януари 2017 г. и резултати от извършената контролна дейност.***

За месец януари 2017 г. служителите от „Контрол и охрана“ в дирекциите на националните паркове са извършили 238 броя проверки на 163 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 553 броя. Съставени са 3 акта за установяване на административни нарушения и са дадени 25 броя предписания. Издадено е 1 брой наказателно постановление.

***2. Акценти от извършената през месеца контролна и административно наказателна дейност.***

**2.1. НП „Пирин“**

Приоритет в контролно-охранителната дейност през месец януари 2017 г. са били превантивния и текущ контрол по отношение антропогенното въздействие на ползватели и посетители в Национален парк „Пирин“.

Проверки са осъществявани по различно време на денонощието (в ранните и късните часове на денонощието) по отношение на:

* превенция на незаконен добив на дървесина.
* недопускане на ловно бракониерство.

През месеца са извършвани проверки относно въведените забрани с Плана за управление на НП „Пирин“ за каране на ски извън маркираните ски-писти и трасета и използването на моторизирани средства, освен при неотложни дейности в горите и спасителни акции на територията на парка.

Извършвани са проверки относно спазването на дадените условия съгласно становища от Директора на парка и решения на МОСВ.

**2.2. НП „Рила“**

За отчетния период служителите от Дирекция „Контрол и охрана“ в НП „Рила“, извършват проверки в поверените им охранителни участъци за недопускане на бракониерство /лов и нерегламентирана сеч/, както и проверки за състоянието на инфраструктурата и замърсяването с отпадъци. При тежка метеорологична обстановка е осъществяван текущ и последващ контрол на собственици и ползватели относно спазването на режимите и нормите в парка.

Във връзка с направена проверка на терен в местността „Калдарица“, ПУ – Якоруда за бракониерство на 27.12.2016 г., са предприети необходимите действия за установяване на нарушителите като е изготвен и изпратен сигнал до Районна прокуратура гр. Разлог.

**2.3. НП „Централен Балкан“ (НПЦБ)**

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през януари 2017 г. бяха превантивния и текущ контрол по отношение опазване на едрите бозайници и горските територии в граничните зони на Национален парк „Централен Балкан“ (НПЦБ). Основните групи, върху които беше фокусирано вниманието са ловните и дърводобивните бракониери. През месеца бяха планирани и извършени проверки предимно в районите с концентрация на стада от благороден елен, принудени да търсят храна в ниските южни части на парка, поради обилните снеговалежи образували дебела снежна покривка. Като критични зони в това отношение се оформиха ниските безлесни територии по южната граница в Парков участък (ПУ) Тъжа, ПУ Калофер и ПУ Карлово, където бяха концентрирани значителна част от стадата на вида и с присъствието си предизвикаха значим интерес от страна на ловните бракониери в тези райони. По отношение опазването на горските територии от посегателства беше планирана и реализирана контролна и охранителна дейност предимно в достъпните горски територии на парка, където се очакват опити за незаконна сеч с цел добив на дърва за огрев.

Проверки са планирани и реализирани в „критичните“ (сутрин рано и вечер) часови пояси на денонощието, в „горещи“ точки на парковата територия, като приоритетни за контрол отново бяха:

* райони с висок риск за ловно бракониерство (предимно зони с концентрация на стада от благороден елен);
* райони около обекти в парка( предимно обекти с репутация на места за подслон на нарушители);
* зони в ниските горски територии на парка – обект на дърводобивни посегателства;
* териториите в ниските части на деветте резервата в НПЦБ, както и на двата резервата извън парка, управлявани от ДНПЦБ – поддържан резерват „Чамджа“ и Резерват „Еленова гора“. Особено внимание се отдели на охраната и контрола на поддържан резерват „Чамджа“ с оглед на неговото местоположение (непосредствено до с. Христо Даново, общ. Карлово) и социалния статус на местното население в селото.

Осъществяван е текущ и последващ контрол над собственици и ползватели относно спазването на режимите и нормите в защитената територия, но активността в това отношение обяснимо не беше на нивото на предходните месеци, поради усложнената климатична обстановка на територията на парка.

През месец януари 2017 г. друг значим приоритет беше контролната дейност по отношение на ловните дружини и дивечовъдни стопанства в прилежащата територия на парка при извършване на ловните им излети в близост до границите на защитената територия.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.

В резултат на осъществяваната цялостната контролна и охранителна дейност, Националните паркове са защитени територии с познати от обществото, режими и норми.