***1.*** ***Кратка обобщена информация за осъществената контролна дейност за месец септември 2017 г. и резултати от извършената контролна дейност.***

За месец септември 2017 г. служителите от „Контрол и охрана“ в дирекциите на националните паркове са извършили 455 броя проверки на 183 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 1648 броя. Съставени са 36 акта за установяване на административни нарушения и е дадено 1 брой предписание. Издадени са 19 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

През месец септември 2017 г. са извършени контролни дейности по недопускане на бракониерство на територията на парка и прилежащите територии, като служителите паркова охрана са извършили проверки по различно време на денонощието (в ранните и късните часове), с цел да се предотврати бракониерството в защитената територия.

Извършени са проверки относно недопускане на незаконен добив на дървесина на територията на парка и прилежащите територии. Служителите паркова охрана са извършили проверки по различно време на денонощието (в ранните и късните часове), с цел предотвратяване на незаконни дейности – сеч на дървета.

През месеца се извършваха проверки, относно недопускане на незаконна паша на територията на парка и резерват Тисата и слизането на стадата на ползвателите, на които им са издадени разрешителни за паша на територията на парка на основание чл. 4, ал.3 от подписан Меморандум за сътрудничество и съвместна дейност между МОСВ, МЗХ и ДФ ЗЕМЕДЕЛИЕ. Извършени са контролни дейности и проверки относно състоянието на парковите архитектурни елементи.

Извършени са проверки по изпълнение на Заповед № РД-09-98/26.02.2016 г. на министъра на земеделието, храните и горите, с която се забранява риболова във всички реки на територията на НП „Пирин“. Осъществен е контрол за недопускането на риболов в тези участъци и запознаваха превантивно риболовците от прилежащите общини на парка с действащата забрана.

Осъществен е контрол над собственици и ползватели относно спазването на режимите и нормите въведени с ПУ на НП „Пирин“, чрез съставяне на констативни протоколи. Извършени са проверки относно спазването на дадените условия в становища от Директора на парка и решения на МОСВ.

**2.2. НП „Рила“**

Акцент на проверките през месец септември е поставен върху санитарното състояние на горите. Извършвани са още следните проверки:

* на реки, езера и състоянието на водопреносните съоръжения;
* свързани със замърсяване на територията на парка;
* по границите на Национален парк „Рила“ и резерватите с различните горски стопанства, държавни лесничейства и общински горски стопанства;
* на пътища и пътни съоръжения, парковите архитектурни елементи;
* на собственици и ползватели относно спазването на режимите и нормите в защитената територия;
* по издадените разрешителни и съгласувателни заповеди, служителите „Паркова охрана и контрол“ осъществяваха текущ и последващ контрол.

На територията на парка няма допуснати нарушения, свързани с бракониерство. Констатиран е само един случай на незаконна сеч в ПУ Якоруда. Не са констатирани случаи на незаконен риболов, замърсявания, както около хижите, заслоните, така и около кътовете за отдих и местата за бивакуване. При направените проверки на пътища, табели и информационни табла, палене на огън не са констатирани нарушения. Всички пашуващи, които свалят животните си от територията на парка са представили пътни листове, инструктирани са за прокарите, през които могат да свалят животните и са съставени протоколи. Отчетени са два случая на паша без пастир и съответно са съставени КПУАН и нарушаване на предписание.

Във връзка с проверките по границата на Националния парк с държавни горски стопанства, държавни лесничейства и общински горски стопанства, като превантивна мярка, са съставени предупредителни протоколи на председателите на ловните дружинки. На туристите се предоставя информация във връзка с правилата за поведение в Национален парк „Рила“, местата за бивакуване, хижи, туристически маршрути.

Тъй като опасността от възникване на пожари не е отпаднала, продължава превантивният контрол върху паленето на огън на територията на НП „Рила“ извън определените места, както и се осъществява контрол върху местата, определени за тази цел.

**2.3. НП „Централен Балкан“ (НПЦБ)**

Основните приоритети в контролно-охранителната дейност на ДНПЦБ през септември 2017 г. бяха: превантивен, текущ и последващ контрол по отношение пашата на домашни животни, събиране на горски плодове за стопански цели, предотвратяване и установяване на нарушения свързани с нерегламентирано движение с МПС, опазване фауната и горските територии от посегателства, иманярство, контрол по отношение състоянието на посетителската инфраструктура и противопожарна готовност. Основен приоритет през изтеклия месец беше охраната на традиционните „сватбовища“ на благородния елен (*Cervus elaphus*) в районите на Пеещи скали, Габровница, Куманица и Вежен, където беше реализирана специална организация за контрол и охрана. Основните групи, върху които беше фокусирано вниманието на служителите Паркова охрана, бяха ловните и дърводобивни бракониери, любителите на офроуд, ползвателите на природни ресурси, иманярите, собственици и ползватели на туристически и инфраструктурни обекти в НПЦБ. През месеца продължи тридневното ежеседмично дежурство на служителите от отдел КО и Звено подвижна паркова охрана (ЗППО) по трите Временни контролни пункта (ВКП) на територията на НПЦБ: ВКП Вежен (ПУ Тетевен), ВКП Дерменка (ПУ Троян) и ВКП Смесите (ПУ Стоките). Поради размножителния период на благородния елен, бяха открити още два ВКП: в близост до хижите Незабравка и Мазалат. Продължиха действията по охрана в горите с цел предотвратяване на незаконни посегателства, като беше реализирана контролно-охранителна дейност предимно в достъпните горски територии на НПЦБ и тези около туристическите и животновъдни обекти, където традиционно се очакват опити за незаконно ползване на дървесина. На 25.09.2017 г. служители от ПУ Тетевен при контролно-охранителен обход по маршрут м. Ушите - м. Горно Златишко - м. Габров дол, в близост до сватбовище на благороден елен в м. Сеното (N 42˚48´06.3˝ E 24˚20´02.2˝, отдел 1.02.179 подотдел „д“), откриват разчленен труп на благороден елен с входна и изходна огнестрелни рани от куршум в предната част на гръдния кош. За случая е сезирана Районна прокуратура Тетевен.

Контролната дейност по отношение пашата на домашни животни продължи и през месец септември. Проведена беше масирана проверка в пасищни райони „Орлово гнездо“, „Трите извора“ и „Пладнището“ (ПУ Троян и ПУ Карлово). По време на проверката служителите установиха седем нарушения на режимите на НПЦБ – предимно паша на домашни животни без пастир.

През месеца съществено внимание беше отделено на превантивните мерки по отношение предотвратяване възникването на пожари на територията на НПЦБ, като основно усилията отново бяха насочени в посока информираността на посетители и ползватели за основните противопожарни правила в защитената територия. Продължи и работата на четиримата пожаро-наблюдатели, които освен изпълнените на задълженията им за наблюдение, реализираха и задачи по поддръжката и профилактиката на противопожарното оборудване и инфраструктура.

С оглед рационалност и ефективност при осъществяване на проверките, същите бяха планирани и реализирани в „критичните“ (сутрешни и вечерни) часови пояси на денонощието, в така наречените „горещи“ точки на парковата територия, като приоритетни за контрол бяха:

* традиционните сватбовища на благороден елен в районите на: Пеещи скали, Габровница, Турски рът, Куманица, Каменица, Вежен, Братаница и др.;
* райони с висока степен на пожароопасност;
* райони с висок риск за ловно бракониерство;
* зони в горски територии по границата на НПЦБ и около обекти разположени в защитената територия – традиционно обект на дърводобивни посегателства;
* маршрутите за традиционно движение с МПС и нерегламентираните такива за офроуд - пътищата и туристическите пътеки в НПЦБ;
* територии със засилено антропогенно присъствие: екопътеки „Бяла река“ и „Видимско пръскало“, вр. Ботев, Райско пръскало, Кадемлийско пръскало, м. Беклемето, хижите и заслоните в НПЦБ;
* пасищата, животновъдната инфраструктура (битови постройки, места за нощуване на домашните животни), както и забранената за паша Зона за ограничено човешко въздействие.
* резерватните територии (деветте резервата в НПЦБ и двата резервата извън НПЦБ, управлявани от ДНПЦБ: резерват „Еленова гора“ и поддържан резерват „Чамджа“);
* туристически пътеки и туристическата инфраструктура, с цел установяване тяхното състояние, с оглед безопасното им използване от посетители.

През месеца е осъществяван превантивен, текущ и последващ контрол на собственици, ползватели и посетители по отношение спазването на режимите и нормите в защитената територия, като в резултат на това не са допуснати съществени загуби на елементи на биологичното разнообразие.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.