***1.*** ***Кратка обобщена информация за осъществената контролна дейност за месец март 2017 г. и резултати от извършената контролна дейност.***

За месец март 2017 г. служителите от „Контрол и охрана“ в дирекциите на националните паркове са извършили 300 броя проверки на 192 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 920 броя. Съставени са 6 акта за установяване на административни нарушения и са дадени 5 броя предписания. Издадени са 18 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

Приоритет в контролно-охранителната дейност през месец март 2017 г. бяха превантивния и текущ контрол по отношение антропогенното въздействие на ползватели и посетители в Национален парк „Пирин“.

Проверки са осъществявани по различно време на денонощието (в ранните и късните часове на денонощието) по отношение на:

* превенция на незаконен добив на дървесина.
* недопускане на ловно бракониерство.

През месеца са извършвани проверки относно въведените забрани с Плана за управление на НП „Пирин“ за каране на ски извън маркираните ски-писти и трасета и използването на моторизирани средства, освен при неотложни дейности в горите и спасителни акции на територията на парка.

През месец март се извършваха също контролни дейности и проверки относно състоянието на парковите архитектурни елементи, при които бяха констатирани увреждания от човешка намеса, а също и от лошите метеорологични условия.

Извършвани са проверки относно спазването на дадените условия съгласно становища от Директора на парка и решения на МОСВ.

През отчетния период на територията на парка е заловено лице от град Банско, в което е открито разглобено оръжие. Срещу лицето е стартирано адиминистративно- наказателно производство.

**2.2. НП „Рила“**

През месец март 2017 г. е съставен 1 бр. констативен протокол за извършено административно нарушение за сеч и извоз на дървесина от територията на НП „Рила“ без издадено разрешително. Предприети са необходимите действия във връзка с образуваните административнонаказателна преписка.

В предходния период в дирекцията са постъпили констативни протоколи за установяване на административни нарушения, свързани с нерегламентирано управление на моторни шейни в защитена територия, в частност ПУ – Говедарци. В продължение на близо два месеца, гражданската активност, адекватните и своевременни действия на парковата охрана, на 02.04.2017 г., нарушителите са установени. Предстои да им бъде потърсена административнонаказателна отговорност.

След получено от Министерството на околната среда и водите писмо, свързано със зачестилите случаи на отравяне на защитени видове, се проведе среща, на която се обсъдиха проблемите, засилено бе вниманието на парковата охрана и коментиран начинът, по които би следвало да се реагира при констатиране на подобни случаи.

Във връзка с горното са изпратени писма до съответните РИОСВ, ОДБХ, РДГ/ДГС и полиция за създаване на съвместна Комисия, която да реагира при установяване на случаи на отравяне на защитени видове на територията на НП „Рила“.

**2.3. НП „Централен Балкан“ (НПЦБ)**

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през март 2017 г. бяха превантивния и текущ контрол по отношение незаконна паша на коне, опазване на едрите бозайници и горските територии в граничните зони на НПЦБ.

Проверки са планирани и реализирани в „критичните“ (сутрешни и вечерни) часови пояси на денонощието, в „горещи“ точки на парковата територия, като приоритетни за контрол отново бяха:

* райони с висок риск за ловно бракониерство (предимно зони в ниските части с концентрация на стада диви животни);
* райони около обекти в парка (предимно обекти с репутация на места за подслон на нарушители);
* зони в ниските горски територии по границата на парка – обект на дърводобивни посегателства;
* териториите в ниските части на деветте резервата в НПЦБ, както и на двата резервата извън парка, управлявани от ДНПЦБ – Поддържан резерват „Чамджа“ и Резерват „Еленова гора“. Особено внимание се отдели на охраната и контрола на „Чамджа“ с оглед на неговото местоположение (непосредствено до с. Христо Даново, общ. Карлово), социалния статус и етническа принадлежност на местното население в селото;
* пасищата в ниските части на парка, където се концентрират стада от безнадзорно и незаконно пашуващи коне;
* пътища и пътеки от туристическата инфраструктура на парка с цел установяване тяхното експлоатационно състояние, относно безопасното им използване от посетителите.

Осъществяван е текущ и последващ контрол на собственици и ползватели относно спазването на режимите и нормите в защитената територия, като активността в това отношение беше завишена с оглед подобрената метеорологична обстановка на територията на парка и засиления туристически поток в следствие на това.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.

В резултат на осъществяваната цялостната контролна и охранителна дейност, Националните паркове са защитени територии с познати от обществото, режими и норми.