***1.*** ***Кратка обобщена информация за осъществената контролна дейност за месец април 2017 г. и резултати от извършената контролна дейност.***

За месец април 2017 г. служителите от „Контрол и охрана“ в дирекциите на националните паркове са извършили 193 броя проверки на 134 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 888 броя. Съставени са 2 акта за установяване на административни нарушения и са дадени 14 броя предписания. Издадени са 19 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

Приоритет в контролно-охранителната дейност през месец април 2017 г. бяха превантивния и текущ контрол по отношение антропогенното въздействие на ползватели и посетители в Национален парк „Пирин“.

Извършени са проверки относно въведените забрани с Плана за управление на НП „Пирин“ за каране на ски извън маркираните ски-писти и трасета и използването на моторизирани средства, освен при неотложни дейности в горите и спасителни акции на територията на парка.

Предприети са действия по изпълнение на Заповед № РД-09-98/26.02.2016 г. на министъра на земеделието и храните, с която се забранява риболова във всички реки на територията на НП „Пирин“. Служителите паркова охрана извършиха проверки относно недопускането на риболов в тези участъци и запознаха превантивно риболовците от прилежащите на парка общини с действащата забрана. В резултат на осъщественият контрол не са допуснати нарушения.

През месец април са извършвани и проверки относно състоянието на парковите архитектурни елементи, като не са констатирани нарушения.

Извършени са проверки на заложените 2 броя площадки и „ловни“ дървета, за борба и превенция срещу нападение от корояд. Все още не се наблюдава заселване на заложените „ловни“ дървета с вредители. През месец април се извършиха проверки относно дадените указания с писмо с изх.№ 05-08-892/29.03.2017 г. на МОСВ за случаи с отравяне на защитени видове животни.

Извършвани са проверки относно спазването на дадените условия съгласно становища от Директора на парка и решения на МОСВ.

Съставен е акт за установено административно нарушение (АУАН) на лице от град Банско за носене на разглобено ловно оръжие на територията на ПУ „Вихрен“. Нарушението е установено през месец март 2017 г.

**2.2. НП „Рила“**

При осъществяване на текущ и последващ контрол са съставени 4 бр. констативни протоколи за установяване на административно нарушение, които са свързани с нерегламентирано преминаване на моторни шейни през територията на националния парк. Предвид образуването и по-нататъшното развитие на административно-наказателните преписки, са предприети всички необходими действия и е потърсено съдействие от органите на МВР при установяване самоличността на нарушителите.

При направените проверки във връзка с текущ и последващ контрол върху дейността на лица /физически или юридически/ с издадени съгласувателни заповеди е констатирано, че на територията на парка не са осъществявани дейности не регламентирани дейности.

През отчетния период акцент е поставен и върху проверките на санитарното състояние на гората и извършването на незаконна сеч. Извършени са проверки и за установяване състоянието на инфраструктурата – сгради, водопреносни съоръжения, туристически маршрути и екопътеки, както и състоянието на информационните и указателни табели на територията на парка.

**2.3. НП „Централен Балкан“ (НПЦБ)**

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през април 2017 г. бяха превантивния и текущ контрол по отношение незаконна паша на коне, опазване на едрите бозайници и горските територии в граничните зони на НПЦБ.

Констатирано е инцидентното навлизане и извеждане на сеч на територията на НПЦБ от страна на ДГС Пирдоп. По случая е комплектувана преписка.

През отчетния период бяха планирани и извършени проверки за наличие на незаконно пашуващи домашни животни в територията на НПЦБ, като усилията бяха насочени към безнадзорните стада коне. При проверките се установи наличие на животни в района на прохода Троян-Кърнаре, ПУ Карлово и ПУ Клисура. След извършена справка в Интегрираната информационна система на БАБХ са установени собствениците на маркираните животни. До лицата са изпратени покани за съставяне на АУАН.

Проверки са планирани и реализирани в „критичните“ (сутрешни и вечерни) часови пояси на денонощието, в „горещи“ точки на парковата територия, като приоритетни за контрол отново бяха:

* райони с висок риск за ловно бракониерство (предимно зони в ниските части с концентрация на стада диви животни);
* райони около инфраструктурни обекти в парка (предимно обекти с репутация на места за подслон на нарушители);
* зони в ниските горски територии по границата на парка – обект на дърводобивни посегателства;
* териториите в ниските части на деветте резервата в НПЦБ, както и на двата резервата извън парка, управлявани от ДНПЦБ – Поддържан резерват „Чамджа“ и Резерват „Еленова гора“. Особено внимание се отдели на охраната и контрола на „Чамджа“ с оглед на неговото местоположение (непосредствено до с. Христо Даново, общ. Карлово), социалния статус и етническа принадлежност на местното население в селото;
* пасищата в ниските части на парка, където се концентрират стада от безнадзорно и незаконно пашуващи коне;
* пътища и пътеки от туристическата инфраструктура на парка с цел установяване тяхното експлоатационно състояние, относно безопасното им използване от посетителите.

Осъществяван е текущ и последващ контрол на собственици и ползватели относно спазването на режимите и нормите в защитената територия, като активността в това отношение беше завишена с оглед подобрената метеорологична обстановка на територията на парка и засиления туристически поток.

На 04.04.2017 г. в 15.05 ч. възникна пожар на южната граница на ПР „Чамджа“. Опожарена площ е 1,48 ха. Щетите са значителни, като при низовия и върховия огън са засегнати основно дървета и подраст от вида черен бор (*Pinus nigra*). Пожарът е потушен същия ден.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.